གར་ལོག་ནི།ཡུལ་ཕྱོགས་དེ་གའི་སྐད་དུ་ཀར་ལུགསཏེ།ཀར་ནི་གངས་རི་དང་།ལུག་གམ་ལིག་ནི་རྡུལ་རྩིགས་ལ་གོ་བར་བཤད།ཡུལ་དེ་ནི་ད་ལྟའི་ས་བབ་དང་སྦྱར་ན་ཀཱ་ཛག་སི་ཐན།དང་།ཀིར་གྷི་སི་ཐན།སོགས་ཀྱི་ཡུལ་སྤྱི་ལ་དབང་བསྒྱུར་བའི་དྲག་པོ་དམག་གི་རྒྱལ་ཁམས་ཞིག་བྱུང་བ་དེར་གོ།དུས་རབས་ནི་ཕལ་ཆེར་ཕྱི་ལོའི་དུས་རབས་དྲུག་པ་ཡས་མས་ཏེ།སྐབས་དེ་ཙམ་ནས་གར་ལོག་གིས་དྲུ་གུ་ནུབ་མ་སོགས་རིམ་པར་དབང་དུ་བསྡུས་པར་བཤད།གར་ལོག་གི་དྲག་པོའི་དམག་སྟོབས་ཡུལ་དེ་ཙམ་མ་ཟད་བོད་ཀྱི་སྟོད་ཕྱོགས་སོགས་སུ་ཁྱབ་པར་གྱུར་བའི་ལོ་རྒྱུས་ལྷ་བླ་མ་ཡེ་ཤེས་འོད་ཀྱི་རྣམ་ཐར་སོགས་ནས་གསལ་ལ།བོན་ཕྱོགས་དྲང་དོན་སྒྲོན་མ་མུན་སེལ་གྱི་གཏམ་རྒྱུད་བརྡ་ཡི་གཟེར་བུ་ལས།སྔོན་པུ་རོང་གི་རྒྱལ་པོ་དང་གར་ལོག་སོག་པོ་སྐྱུང་སྐད་ཀྱི་དམག་འཐབ་པ་ལ།མི་ཐམས་ཅད་གྲི་རུ་བསད།ནོར་ཟས་ཐམས་ཅད་ནི་གར་ལོག་དམག་གིས་ཁྱེར།ཞེས་གསལ་བ་ལྟར་དང་།སྐབས་འདིར་སོག་པོ་ཞེས་པ་ནི་ད་ལྟའི་ཕྱི་སོག་དང་ནང་སོག་གི་སོག་པོ་དེ་ཙམ་ལ་གོ་བ་ལེན་རྒྱུ་མིན་པར་སྐབས་དེའི་སོག་པོ་ནི་གར་ལོག་དང་གྲུ་གུ་ཐོད་གར་སོགས་ཀྱི་མི་རིགས་འདུས་ཚོགས་ཅན་གྱི་མངའ་དབང་སྒྱུར་མཁན་གྱི་མི་རིགས་ཞིག་ལ་གོ་བ་འདྲ།